Ai, hoekom maak ons dinge makliker vir Eddie Jones?Die Engelse rugbyafrigter, Eddie Jones, moet van oor tot oor glimlag, want Suid-Afrikaanse rugby het homself die soveelste keer in die voet geskiet. Die Engelse rugbyseisoen bereik Saterdag op Twickenham sy hoogtepunt wanneer Saracens in die eindstryd van die Engelse Premierliga teen die Exeter Chiefs speel. Die Engelse het ŉ week om tuis uit te rus, hul wonde te lek en hul skete af te skud voordat die toerspan van 33 lede na Suid-Afrika vertrek vir die eerste van drie toetse op 9 Junie teen die Springbokke. En in Suid-Afrika? Die Bokspan (glo 40 spelers) word eers Saterdagaand ná die Superrugbywedstryd tussen die Stormers en die Lions op Nuweland aangekondig. Dan begin die balanseertoertjie, want die afrigter, Rassie Erasmus, moet sy span kies vir die niksseggende toets op 2 Junie teen Wallis in Washington. Wie sal die span afrig? Swys de Bruin, Matthew Proudfoot, Mzwandile Stick? Die spelers wat oorsee speel, soos Faf de Klerk, Frans Steyn, Willie le Roux en Vincent Koch, mag nie speel nie, omdat die toets buite die toetsgleuf val. Die span sal eers die Woensdag na Washington vertrek om só vlugvoosheid te probeer systap, maar wat van die week daarna, wanneer die Bokke na Suid-Afrika terugkeer? Dink maar terug aan hoe die Lions dieselfde roete gevolg het en die Waratahs in Sydney geskok het, maar in hul tweede wedstryd die kluts kwyt was teen die Reds. Boonop speel die Sharks Vrydagaand teen die Jaguares in Buenos Aires en vlieg hulle Saterdag terug na Suid-Afrika. As daar Sharks-spelers in die span vir die Wallis-toets is, beteken dit nog twee vlugte na en van die VSA … drie vlugte na en van Amerika binne 11 dae! En dan, die groot skade wat die Ashwin Willemse-debakel veroorsaak het nadat hy Saterdagaand uit die SuperSport-ateljee gestap het omdat Nick Mallett en Naas Botha hom glo te na gekom het. Daar is reeds bevind dat dit nie rasgedrewe was nie, maar stel die minister van sport, politieke partye, druk- en belangegroepe en sekere lede van die media daarin belang? Intussen lek Eddie Jones sy lippe af.